CELEX: 32015R2316
Language: sk
Date: 2015-12-08 00:00:00
Title: Vykonávacie nariadenie Komisie (EÚ) 2015/2316 z 8. decembra 2015 o zatriedení určitého tovaru do kombinovanej nomenklatúry

12.12.2015   
            
            
               SK
            
            
               Úradný vestník Európskej únie
            
            
               L 328/52
            
         VYKONÁVACIE NARIADENIE KOMISIE (EÚ) 2015/2316
   z 8. decembra 2015
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. decembra 2015
      
         
            Za Komisiu
         
         
            v mene predsedu
         
         Heinz ZOUREK
         
            generálny riaditeľ pre dane a colnú Úniu
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Valcovitý výrobok z plastu s vekom, napájaný z batérie (tzv. elektronická pokladnička – „electronic money box“), s výškou 17 cm a priemerom 12 cm.
                  Súčasťou veka je malý LCD displej a otvor na vhadzovanie mincí (napríklad eurá). Keď sa minca ručne vloží do otvoru, mechanizmus vo veku (počítacie zariadenie) rozpozná priemer mince a zobrazí jej hodnotu.
                  Keď sa do otvoru vkladajú po jednej ďalšie mince, rozpoznané hodnoty sa pripočítavajú k poslednej sume a na LCD displeji sa zobrazí celkový súčet.
                  Hodnota mincí odstránených z pokladničky sa neodpočítava.
                  Pozri obrázok (1).
               
               
                  8470 90 00
               
               
                  Zatriedenie je určené všeobecnými pravidlami 1, 3 b) a 6 na interpretáciu kombinovanej nomenklatúry a znením číselných znakov KN 8470, 8470 90 a 8470 90 00.
                  Ide o zložený tovar, skladajúci sa z plastovej nádoby a počítacieho zariadenia. V porovnaní s bežnými pokladničkami tomuto výrobku podstatný charakter dodáva počítacie zariadenie. Zatriedenie podľa základného materiálu (39. kapitola) je preto vylúčené.
                  Keďže výrobok neobsahuje žiadne manuálne zariadenie na vstup údajov (mince nie sú údaje), nepovažuje sa za počítací stroj [pozri aj vysvetlivky k harmonizovanému systému (HS) k položke 8470, (A), prvý odsek]. Keďže počítacie zariadenie umožňuje sčítať aspoň dve čísla, pričom každé z nich je zložené z viacerých číslic (napr. 0,02 EUR + 2,00 EUR = 2,02 EUR), spĺňa požiadavky na zatriedenie ako počítacie zariadenie [pozri aj vysvetlivky k HS k položke 8470, prvý odsek].
                  Výrobok sa preto má zatriediť pod číselný znak KN 8470 90 00 ako ostatné stroje s počítacím zariadením.
               
            
         (1)  Obrázok má len informačný charakter.